Vakacava Eda Rawa ni Vorata na Tevoro?
Kena isau vakaivolatabu
E veivakamuai tiko vakalevu nikua na Tevoro kei ira na timoni. Sa rauta me kaya na iVolatabu: “A sa koto ga vua na vu-ni-ca ko ira kecega na kai vuravura.” (1 Joni 5:19, Ai Volatabu) E vakamacalataki ena iVolatabu na sala e dau veivakamuai kina na Tevoro.
Lawaki. E uqeti ira na lotu vaKarisito na iVolatabu mera “vorata nai lawaki ni tevoro.” (Efeso 6:11, VM ) E dau lawakitaki ira na tamata na Tevoro mera vakabauta nira dauveiqaravi ni Kalou na nona italai.—2 Korinica 11:13-15.
Vakatevoro. E veivakacalai na Tevoro ena nona vakayagataki ira na dauvakacuru, o ira era dau tukuna na ka e se bera ni yaco, kei ira na daurairai. (Vakarua 18:10-12) E rawa nira veivakamuai tale ga na timoni ena wainimate gaga, vakasesei ni vakasama (hypnotism), kei na so na iwalewale ni vakasama vakatitobu e nanumi ni na vakacegui kina e dua.—Luke 11:24-26.
Lotu lasu. E veivakacalai na ivakavuvuli ni lotu lasu, qai beci kina na Kalou. (1 Korinica 10:20) E vakatokai ena iVolatabu na ivakavuvuli lasu va qori me nodra “ivakavuvuli na timoni.”—1 Timoci 4:1.
Curumi timoni. E volai tu ena iVolatabu eso na ivakaraitaki ni nodra veivakalolomataki na timoni. Na kaukaua ni nodra curumi timoni eso, era mataboko, galu, se mavoa sara ga kina.—Maciu 12:22; Marika 5:2-5.
Sala mo vorata kina na Tevoro
E sega ni dodonu mo rerevaki ira na timoni, ni vakaraitaka na iVolatabu na sala mo vorata kina na Tevoro:
E rawa ni kilai na iwalewale e dau vakayagataka na Tevoro nida “sega ni lecava na nona ilawaki.”—2 Korinica 2:11.
Vulica na iVolatabu, qai bulataka na ka o vulica. O na vorata na Tevoro ke o bulataka na ivakavuvuli ena iVolatabu.—Efeso 6:11-18.
Vakarusa na ka kece era veivakamuai kina na timoni. (Cakacaka 19:19) E okati e keri na ivakatagi, ivola, mekesini, itaba, kei na vidio e uqeta na vakatevoro.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn